Maak 2017 ŉ opwindende jaar met dié dagboek – Kraal Uitgewers
Hoe lyk jou dagboek? Is daar net hier en daar ŉ vergadering aangeteken saam met ŉ paar sketse wat getuig van ŉ vervelige vergadering waaruit jy net wou ontsnap? Vertel dit enigsins van al die borrelende idees en inspirerende planne waarmee jy in jou kop rondloop?Indien jou dagboek die gewone, vervelige trekke van meeste ander dagboeke het, is jou dagboek só laasjaar en benodig jy in 2017 Kraal Uitgewers se nuwe VANDAG-aktiwiteitsdagboek.
Volgens Vian Roos, ŉ grafiese ontwerper van Pretoria wat die idee vir die dagboek geskep het, is die doel van VANDAG om die gebruiker aan te moedig om meer positief na die lewe te kyk. “Ons dae word dikwels gekenmerk deur die tragedies wat die wêreld tref, maar met dié dagboek hoop ek gebruikers sal eerder deur ŉ bril van positiwiteit na die wêreld kan kyk. Ons moet die tyd neem om anders oor die lewe te begin dink en dalk is 2017 net die jaar waarin jy dit kan regkry,” verduidelik Roos. “VANDAG sal jou nie noodwendig noop om die wêreld se grootste probleme op te los nie, maar eerder om met klein treetjies by jouself te begin, anders oor die lewe te dink, meer tyd saam met familie te spandeer en dalk weer die klein wonderwerke in jou dag raak te sien. Aan die einde van die jaar moet jy kan bieg: ‘Dit was ŉ lekker jaar.’”
Alana Bailey, die uitvoerende hoof van Kraal Uitgewers en adjunk-uitvoerende hoof van AfriForum is opgewonde oor dié dagboek en meen dat dit elke dag iets nuuts bied en ŉ goeie balans tussen eenvoudige en meer betekenisvolle aktiwiteite handhaaf. “Die VANDAG-aktiwiteitsdagboek is enig in sy soort. Gister moes jy dalk ŉ nuwe Afrikaanse Wikipedia-inskrywing maak en vandag weer iets laf doen soos om onpaar sokkies te dra. Wie weet wat môre sal bring?”
As jy dus kans sien om in 2017 dag vir dag die wêreld te verander, gordel vas en bestel jou eksemplaar vandag nog. VANDAG is beskikbaar by Kraal Uitgewers. Kontak Kraal Uitgewers by kraal@kraaluitgewers.co.za of 012 644 4329 vir meer inligting of om ŉ bestelling te plaas of kliek hier.